อิทธิฤทธิ์ DELTA
การร่วงแรงของเดลต้าฯ ส่งผลต่อการกดดัชนีมากถึง 11.703 จุด โดยเดลต้าฯ มีมูลค่าหลักทรัพย์ตามราคาตลาด หรือมาร์เก็ตแคปกว่า 9.48 แสนล้านบาท
13 ก.ย. 2564

SET ปิดลบเมื่อวานนี้ (12 ก.ย.) 1.59 จุด มาที่ 1,633.76 จุด
ตัวการหลักมาจากหุ้น DELTA นั่นแหล่ะ
เพราะเมื่อวานปิดลบ 108.00 บาท มาที่ 652.00 บาท เปลี่ยนแปลง -14.21% มูลค่าการซื้อขายกว่า 2,744.3 ล้านบาท
การร่วงแรงของเดลต้าฯ ส่งผลต่อการกดดัชนีมากถึง 11.703 จุด โดยเดลต้าฯ มีมูลค่าหลักทรัพย์ตามราคาตลาด หรือมาร์เก็ตแคปกว่า 9.48 แสนล้านบาท
และปัจจุบันยังคำนวณอยู่ในดัชนี SET50
ดังนั้น หากวานนี้ตัดหุ้นเดลต้าฯ ออกไป ตลาดหุ้นไทยน่าจะปิดบวกได้ ประมาณ 10 จุด
ส่วนสาเหตุที่หุ้นร่วงหนัก เห็นว่ามาจากข่าวที่จะมีการปรับเปลี่ยนเกณฑ์บางอย่างของหุ้นที่จะเข้าใน SET50
และอาจไปส่งผลกระทบต่อการอยู่ใน SET50 ของเดลต้าฯ
ก่อนหน้านี้ ตลาดหลักทรัพย์ฯ พยายามที่จะ “จำกัดการเคลื่อนไหว” ของหุ้นเดลต้าฯ มาหลายครั้ง
เหตุจากหุ้นตัวนี้สร้างความปั่นป่วนต่อดัชนี SET สูงมาก
เช่น การปรับเกณฑ์การคำนวณดัชนีตลาดหลักทรัพย์ฯ เพื่อแก้ไขปัญหาหุ้นฟรีโฟลตต่ำ
เรื่องนี้มีการเปิดรับฟังความคิดเห็น (Hearing)
แต่ปรากฏว่า คนในวงการตลาดทุนเสียงส่วนใหญ่ไม่เห็นด้วย
นั่นเพราะความต้องการของตลาดต้องการจำกัด หรือควบคุมหุ้นป่วนตลาดแค่ 2-3 ตัวเท่านั้น
ทว่าเกณฑ์ใหม่ที่จะทำออกมานี้ กลับไปสร้างผลกระทบกับหุ้นขนาดใหญ่ กลาง หลายหุ้น จนทำให้หุ้นเหล่านั้นราคาตก
แต่พอเกณฑ์ไม่ผ่านความคิดเห็น
ทำให้ราคาหุ้นที่ไม่รู้อิโหน่อิเหน่เริ่มวิ่งกลับมาได้
ผ่านมาถึงวันนี้ เข้าใจว่า ทางตลาดหลักทรัพย์ฯ เองก็คงพยายามที่จะหาทางแก้ปัญหานี้อยู่
ส่วนข้อเท็จจริงจะเป็นอย่างไร ต้องคอยติดตามกันต่อไป
และมาดูกันว่า หากตลาดหลักทรัพย์ฯ ไปคิดค้นวิธีการจำกัดเดลต้าฯ ได้ แล้วเดลต้าฯ จะต่อสู้กลับด้วยเทคนิคอะไร
อย่างที่เคยบอกไว้ก่อนหน้านี้
“เจ้ามือ” หุ้นเดลต้าฯ เงินหน้าตักหนามาก
เป็น “เซียนหุ้น” ข้ามชาติ เชี่ยวชาญด้านการลงทุนในตลาดหุ้น
ยิ่งตลาดหุ้นไทย มีนักลงทุนทั้งหน้าเก่า ใหม่ ที่มักชอบเล่นเก็งกำไร ยิ่งเข้าทางเซียนหุ้นกลุ่มนี้
ถามว่า นักลงทุนทราบหรือเปล่าว่า “มีความเสี่ยง” หากเล่นหุ้นเก็งกำไร
คำตอบ….มั่นใจว่า นักลงทุนต่างทราบกันดี
แต่พวกเขาก็พร้อมที่จะเสี่ยง
ความแรงเดลต้าฯ ถูกตลาดหลักทรัพย์ฯ จับติดแคชบาลานซ์อยู่หลายครั้ง
และแม้ว่าช่วงที่ติดแคชบาลานซ์
ปรากฏว่ามูลค่าการซื้อขายก็ยังอยู่ในระดับสูงอยู่ นักลงทุนขนเงินสดมาเล่นกันสนุกสนาน
ส่วนช่วงไหนที่หลุดจากแคชฯ
เรื่องวอลุ่มเทรดเฉลี่ยต่อวัน มูลค่าพุ่งนับพันล้านบาทมาโดยตลอด
สำหรับหุ้นเดลต้าฯ
ราคาเริ่มวิ่งมาตั้งแต่ช่วงปลายเดือนพฤศจิกายน 2563
ต่อจากนั้น วิ่งขึ้นมาเรื่อย ๆ และเริ่มมาป่วน SET ในช่วงกลางเดือนธันวาคม 2563
และมาหนักสุดในช่วงกลางเดือนธันวาคม 2563 ถึง กลางเดือนมกราคม 2564 ที่ราคาพุ่งขึ้นมาอยู่แถว 700 – 800 บาท และหลังจากนั้น ราคาค่อย ๆ ซึมลง
และมาเคลื่อนไหวระหว่าง 400 – 600 บาท
ก่อนจะกลับมาแสดงอิทธิฤทธิ์อีกครั้งตั้งแต่ต้นเดือนสิงหาคม 2564 เป็นต้นมา
การเคลื่อนไหวของตลาดหลักทรัพย์ฯ ล่าสุดนี้
ที่พยายามจับหุ้นเดลต้าฯ ใส่หม้อปิดผ้ายันต์ถ่วงน้ำ
จะสำเร็จหรือไม่
มาลุ้นกัน